“O‘ZINVESTLOYIHA” RESPUBLIKA INJINIRING KOMPANIYASINI TAShKIL ETISh TO‘G‘RISIDA

Investitsiya loyihalarini xalqaro standartlar talablari darajasida tayyorlash va ekspertiza qilishni ta’minlash hamda respublikada injiniring xizmatlari ko‘rsatish bozorini rivojlantirish maqsadida Vazirlar Mahkamasi qaror qiladi:
 1. “O‘zog‘irsanoat”, “O‘zmevasabzavotuzumsanoatloyiha”, “O‘zengsanloyiha” loyihalash institutlari va Tashqi iqtisodiy faoliyat milliy bankining “O‘zinvestloyiha” Respublika injiniring kompaniyasini tashkil etish to‘g‘risidagi taklifi qabul qilinsin.
 “O‘zinvestloyiha” Respublika injiniring kompaniyasining tuzilmasi 1-ilovaga muvofiq tasdiqlansin.
 2. Belgilab qo‘yilsinki, “O‘zinvestloyiha” kompaniyasi:
 yuridik shaxs hisoblanadi va ochiq turdagi aksionerlik jamiyati shaklida tashkil etiladi. Bunda kompaniya tarkibiga kiruvchi loyihalash institutlari yuridik shaxs huquqini saqlab qoladilar;
 ishlab chiqarish-xo‘jalik va moliya faoliyati masalalarini mustaqil ravishda hal qiladi, markazlashtirilgan zaxira, sug‘urta va boshqa fondlarni tashkil etadi. Kompaniya mablag‘lari ixtiyoriy pay va boshqa badallar hisobidan, shuningdek, ustavda nazarda tutilgan ishlab chiqarish va boshqa faoliyatlardan olingan daromadlardan shakllanadi;
 o‘z faoliyatida O‘zbekiston Respublikasi Vazirlar Mahkamasiga hisob beradi.
 3. Belgilab qo‘yilsinki, “O‘zinvestloyiha” Respublika injiniring kompaniyasining asosiy vazifalari va faoliyatining yo‘nalishlari quyidagilar hisoblanadi:
 investitsiyadan oldingi tadqiqotlar (biznes-rejalar, texnik-iqtisodiy asoslashlar, mablag‘ bilan ta’minlash rejalari va boshqa ishlar)ni bajarish va investitsiya loyihalariga ekspert-maslahatlarni ilova qilish;
 investitsiya loyihalarining loyiha-smeta hujjatlarini ishlab chiqish;
 investitsiya loyihalarini xalqaro standartlarga muvofiq tayyorlash uchun metodik tavsiyanomalar, shakllar va ko‘rsatkichlar ishlab chiqish.
 4. Kompaniya tarkibiga kiruvchi institutlarni quyidagi yo‘nalishlarda ixtisoslashtirish maqsadga muvofiq deb hisoblansin:
 “O‘zog‘irsanoat” aksionerlik jamiyati — respublika iqtisodiyoti bazaviy tarmoqlarida investitsiya loyihalarini ishlab chiqishga;
 “O‘zmevasabzavotuzumsanoatloyiha” loyihalash instituti — qishloq xo‘jaligi, oziq-ovqat sanoati sohasida hamda bosh institut va respublika viloyatlaridagi filiallar bazasida o‘rta va kichik biznesni rivojlantirish sohasida investitsiya loyihalarini ishlab chiqishga;
 “O‘zengsanloyiha” jamoa korxonasi — yengil sanoat va paxtani qayta ishlash sanoati sohasida investitsiya loyihalarini ishlab chiqishga.
 5. Kompaniya ta’sischilarining Kompaniya ustav fondini 20 mln so‘m miqdorida, ulushlarni quyidagicha taqsimlagan holda, shakllantirish to‘g‘risidagi taklifi qabul qilinsin:
 “O‘zog‘irsanoat” aksionerlik jamiyati — 19,6 foiz;
 “O‘zmevasabzavotuzumsanoatloyiha” loyihalash instituti — 17,8 foiz;
 “O‘zengsanloyiha” jamoa korxonasi — 10,1 foiz;
 Tashqi iqtisodiy faoliyat milliy banki — 52,5 foiz.
 6. Tashqi iqtisodiy faoliyat milliy bankiga Kompaniyaga:
 Kompaniyani texnik jihozlash va uni hamda uning loyihalash tashkilotlarini xalqaro axborot tizimlariga kiritishni ta’minlashda;
 zarur zamonaviy dasturiy mahsulotlar sotib olishda;
 marketing tadqiqotlarini tashkil etish va o‘tkazishda;
 loyihalash tashkilotlarining moddiy-texnika bazalarini rivojlantirishda;
 xorijiy mutaxassislarni jalb qilish va Kompaniya mutaxassislarini xorijda o‘qitishni tashkil etishda foydalanish uchun belgilangan tartibda muayyan maqsadli uzoq muddatli kredit liniyasi ajratish tavsiya etilsin.
 7. “O‘zinvestloyiha” Respublika injiniring kompaniyasi ijro etuvchi apparatining tuzilmasiga 2 va 2a-ilovalarga muvofiq va uning xodimlarining cheklangan soni 35 kishidan iborat bo‘lishiga rozilik berilsin.
 “O‘zinvestloyiha” kompaniyasiga raisning ikki nafar o‘rinbosariga, shu jumladan, bir nafar birinchi o‘rinbosariga ega bo‘lish tavsiya etilsin.
 Kompaniya raisi va uning o‘rinbosarlari Vazirlar Mahkamasi tomonidan tasdiqlanadi.
 8. Tarmoq loyihalash institutlari faoliyatini tahlil qilish uchun 3-ilovaga* muvofiq idoralararo komissiya tuzilsin.
 Idoralararo komissiya ikki oy muddatda Vazirlar Mahkamasiga tahlil natijalari bo‘yicha investitsiya loyihalarini tayyorlash tizimini takomillashtirish yuzasidan takliflar hamda zarur bo‘lgan hollarda loyihalash institutlarini qayta tashkil etish va qayta ixtisoslashtirishga doir tavsiyalar kiritsin.
 9. Oliy va o‘rta maxsus ta’lim vazirligi bir oy muddatda loyihalarni mablag‘ bilan ta’minlash, investitsiya loyihalarini ishlab chiqish va ekspertiza qilish, texnologiyalar va tovarlarning ichki va xorijiy bozorlarida marketing tadqiqotlarini tashkil etish va o‘tkazish sohasidagi kadrlarni muayyan maqsad bilan tayyorlash yuzasidan takliflar kiritsin.
 10. Tashqi iqtisodiy faoliyat milliy bankining Bankning loyihalarni mablag‘ bilan ta’minlash boshqarmasini bankning tarkibiy bo‘linmasi sifatida Loyihalarni mablag‘ bilan ta’minlash markaziga aylantirish to‘g‘risidagi taklifi qabul qilinsin.
 Belgilab qo‘yilsinki, Markazning asosiy vazifalari quyidagilar hisoblanadi:
 ishlab chiqilgan biznes-rejalar va texnik-iqtisodiy asoslashlar bo‘yicha investitsiya loyihalarini uzil-kesil moliyaviy ekspertiza qilish;
 xorijiy moliya muassasalarini jalb qilgan holda investitsiya loyihalarini mablag‘ bilan ta’minlashning eng maqbul sxemalarini aniqlash;
 loyihani mablag‘ bilan ta’minlash va loyihalash hamda boshqa tashkilotlarga konsalting xizmatlari ko‘rsatish metodologiyasini ishlab chiqish.
 11. “O‘zinvestloyiha” Respublika injiniring kompaniyasi bir oy muddatda o‘z Ustavini ishlab chiqsin va kelishib olish uchun Vazirlar Mahkamasiga kiritsin.
 Tashqi iqtisodiy faoliyat milliy banki ikki hafta muddatda Loyihalarni mablag‘ bilan ta’minlash markazi to‘g‘risidagi nizomni tasdiqlasin.
 12. “O‘zinvestloyiha” Respublika injiniring kompaniyasi Toshkent shahar, Pushkin ko‘chasi, 88-uydagi “O‘zog‘irsanoat” instituti binosiga joylashtirilsin.
 13. Mazkur qarorning bajarilishini nazorat qilish Bosh vazir o‘rinbosarlari R.R. Yunusov, O‘.T. Sultonov, B.S. Hamidovlar zimmasiga yuklansin.
 “O‘zog‘irsanoat” aksionerlik jamiyati 
 “O‘zmevasabzavotuzumsanoatloyiha” loyihalash instituti
 “O‘zengsanloyiha” jamoa korxonasi
 Rahbariyat
 Investitsiya loyihalarini ishlab chiqish metodologiyasi bo‘limi
 Marketing tadqiqotlari bo‘limi
 Monitoring va loyihalarni ekspert-maslahat kuzatuvi bo‘limi
 Axborot texnologiyalari bo‘limi
 Kadrlar tayyorlash bo‘limi
 Moliya-iqtisodiyot bo‘limi
 Yuridik bo‘lim
 Ishlar boshqarmasi